**עמית אַיסמן** (נולד ב-23 בנובמבר 1967) הוא עורך דין ישראלי המכהן כפרקליט המדינה. קודם לכן כיהן כפרקליט מחוז חיפה (פלילי). בין השנים 2015–2017 שימש כמשנה לפרקליט המדינה לתפקידים מיוחדים במינוי בפועל.

ביוגרפיה
--------

עמית איסמן למד תואר ראשון במשפטים באוניברסיטת שפילד באנגליה. הוא בוגר תוכנית הסגל הבכיר של מכון אלכא למנהיגות וממשל מטעם ג'וינט ישראל.

### תחילת דרכו

בשנת 1992 החל להתמחות במחוז חיפה של פרקליטות המדינה, והחל משנת 1994 שימש בה תובע פלילי. בהמשך שימש מנהל המחלקה הפלילית במחוז. במסגרת תפקידו הוביל את הרשעת הקטין ברצח מעיין בן חורין, הרשעת הונצ'יאן לין ברצח מישל ג'מיאס, והרשעת מוחמד חשאן וסמיר אבו מוך ברצח קטי דוד, ועסק בתיקים מורכבים. איסמן הגיש את כתב האישום נגד אלירן גולן, לפיו היה פעיל טרור יהודי שהטמין מטעני חבלה בשכונות ערביות בחיפה וניסה לרצוח את חבר הכנסת לשעבר עיסאם מח'ול. ההגנה טענה כי גולן חולה בנפשו, ובשלב מסוים אף הייתה קרובה לחתימה על עסקת טיעון, אולם גולן התאבד בתאו לפני פתיחת משפטו. כן היה מעורב במעצרו של העבריין דוד אטיאס, ופרשת הניסיון להופכו לעד מדינה כנגד העבריין זאב רוזנשטיין.

במרץ 2008 העבירה פרקליטת מחוז חיפה לילי בורישנסקי סמכויות נרחבות לאיסמן, לצד עורכת הדין רונית וינריב.

### פרקליט מחוז חיפה (פלילי) ומשנה לפרקליט המדינה

במרץ 2010 החל לשמש כפרקליט מחוז חיפה (פלילי). במסגרת תפקידו הגיש כתב אישום בריגול כנגד אמיר מח'ול, ועוד.

בינואר 2015 מינה פרקליט המדינה שי ניצן את איסמן למשנה לפרקליט המדינה לתפקידים מיוחדים במינוי בפועל. שלא כמקובל בוצע הליך המינוי ללא מכרז, ונמתחה עליו ביקורת. תוארו כפרקליט מחוז חיפה (פלילי) נשמר, אולם בפועל מילאה את תפקידו סגניתו רונית וינריב. במסגרת תפקידו השלים איסמן גיבוש הנחיה המאפשרת העמדה לדין של סרבני גט ואף מאסר, כאשר בית הדין הרבני הורה על כפיית גט. איסמן הוביל מאבק משטרתי במועדוני לילה אשר הפלו צעירים עולי אתיופיה מכניסה לשטחם. ניסיונו לחייב את ארגון "שוברים שתיקה" לחשוף חייל לשעבר אשר העיד שעבר על דיני המלחמה נכשל.

במאי 2017 סיים איסמן את תפקידו כאשר החליפה אותו נורית ליטמן, וביוני אותה שנה שב לתפקידו במחוז חיפה. במסגרת תפקידו הוביל לאורך שנים את תיקי השחקן משה איבגי, ועוד.

במסגרת תפקידו היה איסמן מעורב בהליכי קבלת ההחלטות בתיקי נתניהו. בניגוד לעמדת רוב בכירי הפרקליטות סבר כי התשתית הראייתית בתיק 2000 מאפשרת העמדה לדין באשמת מרמה והפרת אמונים בלבד. כן סבר, לצד אחרים, שאין להגיש כתב אישום באשמת שוחד כנגד שרה נתניהו בתיק 4000. עמדותיו התקבלו על ידי היועץ המשפטי לממשלה אביחי מנדלבליט. איסמן השתתף בשימוע שנערך לנתניהו.

הוא חבר בוועדה לצמצום הרשעות שווא.

### פרקליט המדינה

בשלהי 2019 היה בין מועמדי היועץ המשפטי לממשלה מנדלבליט לתפקיד ממלא מקום פרקליט המדינה. במאי 2020 היה בין בכירי הפרקליטות שתקפו בחריפות את ממלא מקום פרקליט המדינה דן אלדד, בטענה שבדיקה שפתח כנגד היועץ מנדלבליט בפרשת הרפז נעשתה משיקולים שאינם עניינים ופרסומה ברבים היה "מעשה שלא ייעשה".

ב-30 בנובמבר 2020 המליצה ועדת האיתור לשר המשפטים אבי ניסנקורן למנות את איסמן לתפקיד פרקליט המדינה. ב-13 בינואר 2021 מינה אותו ממלא מקום שר המשפטים, בני גנץ, לממלא מקום פרקליט המדינה.

#### ממשלת ישראל ה-36

ביוני 2021 הודיע שר המשפטים, גדעון סער, על החלטתו למנות את איסמן לפרקליט המדינה באופן קבוע. המינוי אושר בממשלת ישראל השלושים ושש ב-27 ביוני. שרות הממשלה מרב מיכאלי, אשר התבטאה נגד מינויו הזמני של איסמן, וכן תמר זנדברג ופנינה תמנו-שטה, נמנעו בהצבעה זו. התקופה הראשונה בכהונתו של איסמן כפרקליט המדינה אופיינה כשקטה מבחינה תקשורתית. איסמן מיעט להתראיין, להופיע באירועים ציבוריים ולחתום בשמו על החלטות בתיקים רגישים.

#### ממשלת ישראל ה-37

בינואר 2023, בכנס של העמותה למשפט ציבורי בישראל, לאחר תקופה ארוכה בה שמר על שתיקה תקשורתית, התבטא איסמן בחומרה כנגד מה שכינה "ההתקפות על פרקליטות ופרקליטי המדינה". דבריו פורשו בכלי תקשורת כהתייחסות מרומזת, המביעה התנגדות להיבטים מסוימים ברפורמה המשפטית. בפברואר 2023 הביע התנגדות להצעת חוק שהגיש חבר הכנסת משה סעדה, אשר אחד מעיקריה הוא העברת המחלקה לחקירות שוטרים מפרקליטות המדינה למשרד המשפטים והרחבתה סמכותה גם לחקירת עובדי פרקליטות המדינה.

הוראה
-----

איסמן מלמד בפקולטה למשפטים באוניברסיטת חיפה קורס "שיקול הדעת של התביעה הכללית בהליך הפלילי הלכה למעשה".

הוא מרצה גם בפקולטה למשפטים בקריה האקדמית אונו, באשכול לימוד בתוכנית לתואר ראשון במשפטים, בנושא: "סוגיות מתקדמות בדין הפלילי הפרוצדורלי". כמו כן, תוך קידום שיתוף פעולה עם הקריה האקדמית אונו, עו"ד איסמן קידם את שילובם במחוז של פרקליטים ועובדים נוספים מהמגזר החרדי. בנוסף, איסמן קידם ייסוד קליניקה משפטית בפרקליטות המחוז, המכשירה סטודנטים מהקריה האקדמית אונו בעבודה משפטית בתחום הפלילי.

הליך משמעתי
-----------

באוקטובר 2017 העידה פרקליטה על אמירות מיניות פוגעניות אשר, לדבריה, השמיע איסמן כלפיה. בתום הליך משמעתי פנימי בו נחשפה אמירה נוספת, ושימוע שנערך לאיסמן, קבעה במאי 2018 מנכ"לית משרד המשפטים אמי פלמור כי תירשם לו התראה. עוד נקבע כי התבטאויותיו אינן מהוות הטרדה מינית אלא התנהגות שאינה הולמת. לדברי פלמור, איסמן הואשם ב"שני משפטים בקריירה של עשרים שנה, במהלכה אין חולק שמדובר בפרקליט שהוא אחד הלוחמים הגדולים בפשיעה בכלל, ועבירות מין בפרט". לאחר מעשה טען יהודה יפרח כי נאמר לו שאחת התלונות אשר הוגשה נגד איסמן נבעה מנקמנות אישית, כתוצאה מבקשתו מהפרקליטה לעבור חדר בבניין. בינואר 2021 פורסם בעיתון "הארץ" מאמר, עליו חתומות פרקליטות ששמן לא פורסם, החוזר על הטענות כלפי איסמן, ומבקר את מינויו.

בדצמבר 2020 פרסם מאמר בעיתון "הארץ", בו התנצל על שתי האמירות.

חיים אישיים
-----------

איסמן נשוי לליסה ואב לשלושה. מתגורר בחיפה. קרוב משפחה של עמית סגל.

קישורים חיצוניים
----------------

ויקישיתוף מדיה וקבצים בנושא **עמית איסמן** בוויקישיתוף

הערות שוליים
------------

1. ↑  עמית איסמן, באתר ג'וינט ישראל.
2. ↑  שירות, ‏הנער הבדואי החשוד ברצח מעיין בן חורין: זה קרה בטעות, באתר גלובס, 21 בפברואר 2007
3. ↑  אחיה ראב"ד, מאסר עולם לנער שרצח את מעיין בן חורין, באתר ynet, 15 בנובמבר 2007
4. ↑  אחיה ראב"ד, רצח חברתו וביתר גופתה כי חשד שבגדה בו, באתר ynet, 13 בדצמבר 2006
5. ↑  פאדי עיאדאת, מאסר עולם לעובד סיני שרצח את חברתו וביתר את גופתה, באתר הארץ, 10 בספטמבר 2007
6. ↑  אחיה ראב"ד, מאסר עולם לרוצחיה של המאבטחת בחדרה, באתר ynet, 27 באוגוסט 2006
7. ↑  סטלה קורין-ליבר ואורלי פלג-מזרחי, ‏נחקר יוצא, נחקר נכנס, באתר גלובס, 28 באפריל 1998
8. ↑  שירות עתי"ם, ‏אלירן גולן מואשם בביהמ"ש בהנחת 9 מטעני חבלה ו-4 נסיונות רצח ערבים על רקע לאומני, באתר גלובס, 30 במרץ 2004
9. ↑  אחיה ראב"ד, מתגבשת עסקת טיעון בעניינו של אלירן גולן, באתר ynet, 10 ביולי 2005
10. ↑  אחיה ראב"ד, חיפה: אחרי שבוע ללא הכרה, מת אלירן גולן, באתר ynet, 8 בספטמבר 2005
11. ↑  אלי לוי, בייבי קייס: המירוץ לצמרת של עמית איסמן, באתר Nrg, 23 בנובמבר 2009.
12. ↑  נועם שרביט, ‏סערה בפרקליטות חיפה: מס' 2 טוענת כי לילי בורישנסקי רוקנה את תפקידה מתוכן, באתר גלובס, 1 באפריל 2008
13. ↑  אחיה ראב"ד, עומס תיקים? בפרקליטות חיפה נלחמים זה בזה, באתר ynet, 2 באפריל 2008
14. ↑  הסדר ניגוד העניינים של איסמן, 12 במרץ 2018.
15. ↑  האישום: מח'ול סיפר לחיזבאללה איפה המוסד, באתר ynet, 27 במאי 2010
16. ↑  אחיה ראב"ד, בגלל השביתה: הפדופיל קורידו שוחרר ממעצר, באתר ynet, 24 בדצמבר 2010
17. ↑  אתר למנויים בלבד רויטל חובל, פרקליט המדינה שי ניצן מינה לעצמו משנה לתפקידים מיוחדים ללא מכרז, באתר הארץ, 5 בינואר 2015
18. ↑  פוסט של התנועה לאיכות השלטון ברשת החברתית פייסבוק, 5 בינואר 2015.
19. ↑  יואב איתיאל, עמית איסמן מונה למשנה לפרקליט המדינה, באתר גפן, ‏04/01/2015
20. ↑  אלה לוי-וינריב, ‏הנחיה חדשה מאפשרת העמדה לדין של סרבני גט ואף מאסר, באתר גלובס, 14 בנובמבר 2016
21. ↑  משה נוסבאום ברהנו טגניה, ‏כך נחשפה האפליה החמורה במועדונים, באתר ‏מאקו‏, 22 ביולי 2016
22. ↑  הצוות למיגור הגזענות נגד יוצאי אתיופיה: דו"ח מסכם - יולי 2016.
23. ↑  אתר למנויים בלבד עמוס הראל, רגע מכריע לשוברים שתיקה: בית המשפט יקבע אם המדינה תוכל לכפות חשיפת עדים, באתר הארץ, 18 במאי 2016
24. ↑  פרקליטות המדינה הודיעה לביהמ״ש שהיא נסוגה מדרישתה לחייב את שוברים שתיקה לחשוף את זהות חיילים, באתר שוברים שתיקה.
25. ↑  עו"ד נורית ליטמן נבחרה למשנה לפרקליט המדינה לתפקידים מיוחדים, באתר כלכליסט, 30 במרץ 2017
26. ↑  משה איבגי עבר שימוע בחשד לעבירות מין, באתר ישראל היום, ‏14.11.2017
27. ↑  אחיה ראב"ד, הפרקליטות מערערת על זיכוי משה איבגי משני אישומים ועל עונשו: "מעשים נלוזים", באתר ynet, 24 באוגוסט 2020
28. ↑  מרדכי גילת, ראש העירייה, השופט והבריחה מהקלון, באתר כאן, ‏5 באוקטובר 2018
29. ↑  חן מענית, ‏הפרקליט שהגיש למנדבליט את הסולם בתיק 2000, באתר גלובס, 4 במרץ 2019
30. ↑  אתר למנויים בלבד "שוחד מובהק": נחשפים הדיונים הסגורים על תיקי 2000 ו-4000 נגד נתניהו, באתר TheMarker‏, 2 בפברואר 2019
31. ↑  אתר למנויים בלבד נטעאל בנדל, פרקליטי נתניהו בפתח השימוע: עסקת טיעון אינה על הפרק, באתר הארץ, 2 באוקטובר 2019
32. ↑  גלעד מורג, דו"ח: זיהוי שגוי - הגורם הנפוץ ביותר להרשעות שווא, באתר ynet, 8 בספטמבר 2019
33. ↑  חן מענית, ‏בכירים בפרקליטות: זה המועמד המוביל להחליף את שי ניצן, באתר גלובס, 2 ביולי 2019
34. ↑  חן מענית, ‏בכירי הפרקליטות נגד עו"ד דן אלדד: "התנהלותך מנוגדת לכל אתוס", באתר גלובס, 24 באפריל 2020
35. ↑  מכתב בכירי פרקליטות המדינה אל דן אלדד, 24 במאי 2020.
36. ↑  אבישי גרינצייג, ‏ועדת האיתור ממליצה על עו"ד עמית איסמן לתפקיד פרקליט המדינה, באתר גלובס, 30 בנובמבר 2020
37. ↑  אבישי גרינצייג, ‏גנץ מינה את עו"ד עמית איסמן לממלא-מקום פרקליט המדינה, באתר גלובס, 13 בינואר 2021
38. ↑  ציוץ של מרב מיכאלי ברשת החברתית טוויטר, 2 בדצמבר 2020.
39. ↑  אבישי גרינצייג, ‏בכירי משרד המשפטים מורידים פרופיל. זה לא יעבוד לאורך זמן, באתר גלובס, 12 במאי 2022
40. ↑  טובה צימוקי, פרקליט המדינה: "מנסים לערער את הלגיטימיות שלנו, הנאשם הופך למאשים", באתר ynet, 14 בינואר 2023
41. ↑  נטעאל בנדל, פרקליט המדינה נגד חוק מח"ש: "פגיעה קשה במערכת האכיפה", באתר ישראל היום, 26 בפברואר 2023
42. ↑  עו"ד עמית איסמן, באתר אוניברסיטת חיפה.
43. ↑  איתמר לוין, ההמלצה: פרקליט המדינה - עמית איסמן, באתר News1 מחלקה ראשונה, 30 בנובמבר 2020
44. ↑  אברהם בלוך, ‏עמית איסמן | מי אתה, פרקליט המדינה המיועד?, באתר "סרוגים", 2 בדצמבר 2020
45. ↑  אתר למנויים בלבד רויטל חובל, בכיר בפרקליטות נחקר על אמירות מיניות, ובמשרד המשפטים שותקים, באתר הארץ, 17 בנובמבר 2017
46. ↑  טלי ליבמן, פרקליט מחוז חיפה, עו"ד עמית אייסמן, יזומן לשימוע, באתר רדיו חיפה, ‏26 בפברואר 2018
47. ↑  טובה צימוקי, הפרקליט הבכיר למתמחה: "יש לך חוטיני מנומר בארון?", באתר ynet, 27 במאי 2018
48. ↑  מנכ"לית משרד המשפטים מגנה על החלטתה: "לא אדיח את פרקליט מחוז חיפה בגלל שני משפטים", באתר גלי צה"ל.
49. ↑  יהודה יפרח, ‏איבדו פרופורציות: מאבק אישי הפך לתלונה על הטרדה מינית, בעיתון מקור ראשון, 7 ביוני 2018
50. ↑  אתר למנויים בלבד בעילום שם, גנץ, איך מינית אותו?, באתר הארץ, 17 בינואר 2021
51. ↑  אתר למנויים בלבד עמית איסמן, פרקליט המדינה המיועד במאמר ל"הארץ": טעיתי, ואני מתנצל, באתר הארץ, 6 בדצמבר 2020.
52. ↑  ליסה אייסמן, באתר הטכניון.

| פרקליטי המדינה |
| --- |
| 

|  |  |
| --- | --- |
| חיים כהן • ארווין שמרון • קולין גילון • צבי בר-ניב • גבריאל בך • יונה בלטמן • דורית ביניש • עדנה ארבל • ערן שנדר • משה לדור • שי ניצן • דן אלדד (מ"מ) • עמית איסמן |  |

 |